Il-Kummissjoni Ewropea approvat pakkett ta' investiment ta' €222 miljun mill-baġit tal-UE biex jappoġġa t-tranżizzjoni tal-Ewropa lejn futur aktar sostenibbli u b'emissjonijiet baxxi tal-karbonju, fil-qafas tal-programm LIFE għall-Ambjent u għall-Azzjoni Klimatika. Il-finanzjament tal-UE se jimmobilizza investimenti addizzjonali li se jwasslu għal total ta' €379 miljun investiti f'139 proġett ġdid f'20 Stat Membru. Il-Kummissarju tal-UE għall-Ambjent, l-Affarijiet Marittimi u s-Sajd, Karmenu Vella, stqarr: "Wara 25 sena, il-programm LIFE għadu jinvesti fi proġetti innovattivi b'valur miżjud għoli għan-nies, għan-negozji u għan-natura. Qed nifraħ ħafna nara kif il-programm qed jibdel teknoloġiji qrib is-suq f'negozji ekoloġiċi ġodda.” Il-Kummissarju għall-Azzjoni Klimatika u l-Enerġija, Miguel Arias Cañete, żied jgħid: “Il-Ftehim storiku ta' Pariġi dwar it-tibdil fil-klima kompla jżid ir-riħ fil-qlugħ ta' investimenti f'soluzzjonijiet intelliġenti favur il-klima, li diġà kienu għaddejjin ġmielhom. Bis-saħħa ta' dawn il-proġetti, nużaw finanzi pubbliċi limitati b'tali mod li ħaġa tħaffef lill-oħra: niksbu finanzi privati għall-protezzjoni tal-ambjent, niġġieldu t-tibdil fil-klima, u nipprovdu enerġija iktar nadifa għaċ-ċittadini tagħna. Dawn it-tipi ta' investimenti huma kruċjali jekk irridu ngħaddu mill-ambizzjoni għall-azzjoni.” Niffinanzjaw ġejjieni ċirkolari u b'emissjonijiet baxxi tal-karbonju €181.9 miljun se jmorru għal proġetti fil-qasam tal-ambjent u l-effiċjenza fir-riżorsi, in-natura u l-bijodiversità, u l-governanza ambjentali u l-informazzjoni. Dawn il-proġetti, li huma konformi mal-Pakkett tal-Ekonomija Ċirkolari, se jgħinu lill-Istati Membri fit-tranżizzjoni tagħhom lejn ekonomija aktar ċirkolari. Fost il-proġetti nsibu, pereżempju: l-ittestjar ta' prototip Taljan li jkun jista' jikkonverti, b'mod kosteffettiv, il-karozzi bil-petrol f'vetturi ibridi; il-ħolqien ta' bijoprodotti mill-ħama tal-ilma mormi fin-Netherlands; u l-użu ta' trattament bijoloġiku ġdid biex ineħħi l-pestiċidi u n-nitrati mill-ilma fin-Nofsinhar ta' Spanja. Proġetti oħra se jirfdu l-implimentazzjoni tal-Pjan ta' Azzjoni għan-Natura, b'mod partikulari l-ġestjoni tas-siti Natura 2000. Mira oħra hija l-protezzjoni tal-ispeċijiet, bħal pereżempju l-proġett Sloven transfruntiera biex jgħin fis-sopravivenza ta' speċi ta' linċi Alpina li tinsab f'periklu kbir ta' estinzjoni. Fil-qasam tal-azzjoni klimatika, l-UE se tinvesti €40.2 miljun biex tappoġġa proġetti ta' adattament u mitigazzjoni tat-tibdil fil-klima, kif ukoll ta' governanza u informazzjoni. Il-proġetti magħżula jappoġġjaw il-mira tal-UE biex tnaqqas l-emissjonijiet tal-gassijiet serra b'tal-inqas 40% sal-2030, meta mqabbla mal-livelli tal-1990. Il-finanzjament tal-LIFE se jgħin ukoll biex tissaħħaħ ir-reżiljenza ta' waħda mill-iktar passaġġi tal-ilma ffrekwentati fl-Ewropa, l-Estwarju tax-Scheldt fil-Belġju; biex jiġu żviluppati għodod li jbassru t-tempesti tat-trab tad-deżert; u biex jiġi miġġieled l-effett gżira ta' sħana fil-bliet. Id-deskrizzjonijiet tal-proġetti u aktar tagħrif jinsabu fl-Anness ta' din l-istqarrija għall-istampa. Kuntest Il-Programm LIFE huwa l-istrument ta' finanzjament tal-UE għall-ambjent u għall-azzjoni klimatika. Ilu għaddej mill-1992, u kkofinanzja aktar minn 4 500 proġett fl-UE u f'pajjiżi terzi, billi mmobilizza 'l fuq minn €9 biljun u pprovda aktar minn €4 biljun għall-protezzjoni tal-ambjent u tal-klima. Fi kwalunkwe mument, 1 100 proġett jinsabu għaddejjin f'daqqa. Il-baġit għall-Programm LIFE għall-2014-2020 huwa stabbilit li jkun ta' €3.4 biljun fi prezzijiet attwali, u l-programm fih sottoprogramm għall-ambjent u sottoprogramm għall-azzjoni klimatika. Aktar tagħrif dwar LIFE Anness Il-Programm LIFE Biex tikkuntattja lill-awtoritajiet nazzjonali rilevanti, idħol f'din li-paġna.